जागरण संवाददाता, पुरुलिया : पश्चिम बंगाल में सत्तारूढ़ तृणमूल कांग्रेस के विभिन्न गुटों में आपसी सहमति न बन पाने के कारण 38 सीटों के लिए होने वाले पुरुलिया जिला परिषद चुनाव में तृणमूल काग्रेस के 78 प्रत्याशियों ने नामाकन दाखिल किया है। कुछ ऐसी ही समस्या से टीएमसी को पंचायत समिति के चुनाव में भी दो-चार होना पड़ रहा है। इसमें 20 पंचायत समितियों की 446 सीट के लिए टीएमसी के 692 प्रत्याशी अपनी दावेदारी पेश कर रहे हैं। वहीं 170 ग्राम पंचायतों की 1944 सीटो के लिए पार्टी के 2477 प्रत्याशियों ने नामाकन किया है। नामाकन वापस लेने का अंतिम तारीख 16 अप्रैल है, लेकिन कोई भी दावेदार नाम वापस लेने को तैयार नही है। इस गंभीर संकट से जूझ रहे जिला नेतृत्व ने प्रत्याशियों की सूची जारी नही की है।